শ্রীদেবীর মৃত্যু নিয়ে রবিবার ভোরেই দু’টি টুইট করেছিলেন তাঁর একদা সহ-অভিনেতা ঋষি কপূর। প্রথম টুইটে তিনি ‘চাঁদনি’ ছবির একটি দৃশ্যের ছবি দেন। তার পরে শোক প্রকাশ করেন শ্রীদেবীর আকস্মিক মৃত্যুতে। দ্বিতীয় টুইটে তিনি সান্ত্বনা জানিয়েছিলেন শ্রীদেবীর স্বামী বনি কপূর ও তাঁদের দুই কন্যাকে। এর পর বিকেলেও তিনি একটি টুইট করেন। সেখানে তিনি কার্যত বিদ্ধ করেন মিডিয়াকে। 
এখনও এসে পৌঁছয়নি সদ্যপ্রয়াত অভিনেত্রী শ্রীদেবীর মরদেহ। চলছে অপেক্ষা। প্রাথমিক ভাবে জানা গিয়েছিল, বিকেলের মধ্যেই হয়তো মুম্বই এসে পৌঁছবে তাঁর দেহ। কিন্তু পরে জানা যায়, দেহ আসতে আসতে রাত হয়ে যাবে। টিভি ও ডিজিটাল সংবাদমাধ্যমে নিয়মিত ভাবে সেই সংক্রান্ত সংবাদ পরিবেশিত হচ্ছে। ঋষি তাঁর টুইটে তুলোধনা করেন মিডিয়াকে। ক্ষুব্ধ ঋষি লেখেন— শ্রীদেবী কী করে আচমকাই ‘দেহ’ হয়ে গেলেন! সমস্ত টিভি চ্যানেলেই বলা হচ্ছে, তাঁর দেহ রাতের মধ্যেই মুম্বইতে এসে পৌঁছবে। 
এর পরের অংশে ঋষি শ্রীদেবীকে সম্বোধন করে লেখেন— অকস্মাৎ তোমার সমস্ত পরিচয় হারিয়ে গেল আর স্রেফ একটা মৃতদেহে পর্যবসিত হল!

এই বিষয়ে অন্যান্য খবর

হোটেলের ঘরেই ৪৮ ঘণ্টা ‘বন্দি’! স্বামী ফিরলেও ফেরেননি শ্রীদেবী
পুরুষ-সর্বস্ব বলিউডে কোন জাদুতে নিজেকে তুলে ধরেছিলেন শ্রীদেবী



How has Sridevi all of a sudden become the “body”? All television channels reporting “the body will be brought to Mumbai in the night!” Suddenly your individuality gets lost and becomes a mere body??
— Rishi Kapoor (@chintskap) February 25, 2018

প্রসঙ্গত, এর আগে গত এপ্রিলে বর্ষীয়ান অভিনেতা বিনোদ খান্নার মৃত্যুর সময়েও ক্ষুব্ধ হয়ে টুইট করেছিলেন ঋষি। তবে সেবার তিনি আক্রমণ করেছিলেন সেই সব অভিনেতাদের যাঁরা প্রয়াত অভিনেতার অন্ত্যেষ্টিতে যোগ দেননি।